ΓΡΑΠΤΗ ΕΡΩΤΗΣΗ E-2606/96 υποβολή: Fernand Herman (PPE) προς την Επιτροπή (11 Οκτωβρίου 1996)

Θέμα: Περιορισμός των συμβολαίων των εκτάκτων υπαλλήλων

Στις 16 Μαρτίου 1996, η Επιτροπή έλαβε την απόφαση να προβεί «από εκείνη τη στιγμή μέχρι το καλοκαίρι του 1994» σε επανεξέταση του προσανατολισμού όλης της πολιτικής που αφορά το έκτακτο προσωπικό.

Εν αναμονή του νέου προσανατολισμού, η αρχική διάρκεια των νέων συμβολαίων ορίστηκε, σε τρία έτη.

Αληθεύει ότι η Επιτροπή εξήγγειλε την πρόθεσή της να εφαρμόσει την απόφαση αυτή και όσον αφορά υπαλλήλους (Άρθρο 2Α του Καθεστώτος λοιπού προσωπικού) που πρσλήφθηκαν κατόπιν διαδικασίας επιλογής των οποίων η προκήρυξη προς τους υποψηφίους που είχε δημοσιευθεί στον τύπο και στην Επίσημη Εφημερίδα προέβλεπε ρητώς ότι τα συμβόλαιά τους θα ανανεώνονταν και πέραν των 3 ετών μέχρι 5 έτη;

Αληθεύει ότι 2 χρόνια μετά την απόφαση αυτή, ο εν λόγω προσανατολισμός δεν έχει ακόμη εκπληρωθεί;

Εάν όντως συμβαίνει αυτό, που βασίζεται η Επιτροπή για να διατηρεί το όριο των συμβολαίων σε 3 χρόνια δεδομένου ότι το μέτρο αυτό εξηρτάτο σαφώς από μια επανεξέταση, στην οποία δεν κατέστη δυνατόν να προβεί εγκαίρως;

Συνειδητοποιεί η Επιτροπή τις κοινωνικές δυσκολίες που συνεπάγεται η καταστατική αβεβαιότης η οποία, ελλείψει του νέου προσανατολισμού της πολιτικής για τους έκτακτους υπαλλήλους, επηρεάζει μεγάλο αριθμό εν ενεργεία υπαλλήλων;

Απάντηση του κ. Liikanen εξ ονόματος της Επιτροπής (5 Δεκεμβρίου 1996)

Είναι γεγονός ότι η Επιτροπή εξέδωσε στις 23 Φεβρουαρίου 1994, απόφαση σχετικά με την πολιτική στο θέμα των εκτάκτων υπαλλήλων και προέβλεψε την μεταγενέστερη μελέτη ενός συνολικού επαναπροσανατολισμού της εν λόγω πολιτικής. Η απόφαση αυτή που εκδόθηκε ως προληπτικό μέτρο, δεν περιλάμβανε καμία δέσμευση έναντι των εκτάκτων υπαλλήλων. Στο πλαίσιο της απόφασης του 1994, επεστάθη η προσοχή των εκτάκτων υπαλλήλων στο γεγονός ότι υπέγραψαν σύμβαση της οποίας η χρονική διάρκεια περιοριζόταν σε τρία έτη και η οποία συνοδευόταν από σαφή υπενθύμιση με την οποία προειδοποιούνταν οι ενδιαφερόμενοι ότι δεν ήταν δυνατό να τους παρασχεθεί καμία εγγύηση για την περαιτέρω παράτασή της και ότι έπρεπε κατά συνέπεια να λάβουν τα κατάλληλα μέτρα έχοντας αποκλειστικά υπόψη τη διάρκεια της σύμβασης που τους χορηγήθηκε.

Το γεγονός ότι ορισμένες προσκλήσεις επιλογής, που δημοσιεύθηκαν πριν την απόφαση του 1994, ανέφεραν τη δυνατότητα παράτασης κατά δύο έτη, επιβεβαιώνει αυτό που προαναφέρθηκε, ότι δηλαδή η δυνατότητα ανανέωσης δεν μπορεί σε καμία περίπτωση να θεωρηθεί ως δέσμευση εκ μέρους του οργάνου για ανανέωση ή παράταση. Η νομική δέσμευση στον εν λόγω τομέα, που η Επιτροπή όφειλε να λάβει υπόψη προκύπτει αποκλειστικά από τη σύμβαση που υπέγραψαν οι εν λόγω υπάλληλοι και από τους όρους που προσδιορίζονται στο προηγούμενο εδάφιο.

Η Επιτροπή εξέτασε στη συνέχεια το θέμα αυτό εις βάθος ζητώντας σε πολλές περιπτώσεις τη γνώμη των συνδικαλιστικών και επαγγελματικών οργανώσεων και καλώντας σε ακρόαση τους ιδίους τους εκτάκτους υπαλλήλους. Στις 13 Νοεμβρίου 1996, η Επιτροπή εξέδωσε απόφαση σχετικά με τη νέα πολιτική της στα θέματα των εκτάκτων υπαλλήλων βάσει του άρθρου 2 α) του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων. Η νέα αυτή πολιτική προβλέπει τη διατήρηση της τριετούς διάρκειας για τις συμβάσεις των εκτάκτων υπαλλήλων με τη δυνατότητα όμως της παράτασής τους για μέγιστο διάστημα ενός έτους, εφόσον κρίνεται σκόπιμο για το συμφέρον της υπηρεσίας. Η ρύθμιση αυτή, η οποία είναι ευνοϊκότερη από την αντίστοιχη της απόφασης του 1994, έχει αναδρομική εφαρμογή για τους έκτακτους υπαλλήλους που προσλήφθηκαν υπό το εν λόγω καθεστώς. Οι τελευταίοι θα επωφεληθούν λοιπόν από την παράταση των συμβάσεών τους, εντός των προαναφερομένων ορίων, μετά από αίτημα των γενικών διευθύνσεων τους και εφόσον κρίνεται σκόπιμο για το συμφέρον της υπηρεσίας. Επιπλέον, η απόφαση της 13ης Νοεμβρίου 1996 προβλέπει ότι εφόσον οι εν λόγω έκτακτοι υπάλληλοι επωφεληθούν της παράτασης των συμβάσεων τους θα ενταχθούν στο μεταβατικό καθεστώς που ισχύει μέχρι το 1999 και θα τους δοθεί η ευκαιρία να συμμετάσχουν σε εσωτερικό διαγωνισμό για τη μονιμοποίησή τους.